Jabarkan Artikel 6 dari Persidangan Perubahan Iklim Pertubuhan Bangsa-Bangsa Bersatu 2021 dalam bahasa melayu

Artikel 6 dalam Perjanjian Paris telah menggariskan peraturan-peraturan pasaran karbon antarabangsa dan kerjasama antarabangsa yang lain. Namun, butirannya belum lagi dimuktamadkan dan hal tersebut telah dibincangkan dalam persidangan ini. Isu ini pernah dibincangkan pada COP yang sebelumnya pada tahun 2019 tetapi tiada persetujuan dicapai. Kendatipun parti-parti yang menandatangani Perjanjian Paris telah bersetuju bahawa pengiraan berganda  bagi pembebasan karbon global harus dielakkan, namun mereka masih belum menentukan satu cara yang sesuai untuk mengelakkannya. Para pemimpin negara dijangka tidak akan bersetuju untuk membawa depan kredit karbon yang diamalkan sebelum tahun 2020 berdasarkan Protokol Kyoto. Oleh itu, Artikel 6 boleh membawa perubahan yang besar terhadap pembebasan karbon dunia pada masa depan.

Pada 13 November 2021, butiran Artikel 6 telah dimuktamadkan dan beberapa isu yang wujud dalam COP yang sebelumnya telah diselesaikan. Kesemua perdagangan dua hala antara dua negara tidak akan dikenakan cukai karbon, namun 5 peratus ofset karbon yang dikeluarkan akan diberikan kepada sebuah dana adaptasi bagi negara membangun. 2 peratus turut akan dibatalkan untuk meningkatkan usaha pemotongan pelepasan dengan mengelakkan negara lain menggunakan kredit ini sebagai ofset untuk mencapai sasaran iklim mereka. Mengenai isu membawa depan kredit karbon Protokol Kyoto, semua kredit karbon yang didaftar selepas 1 Januari 2013 akan dikira dalam sistem pasaran yang baharu ini. Bagi isu pengiraan berganda pula, sebuah negara yang mempunyai satu kredit karbon boleh menentukan sama ada kredit tersebut dijualkan kepada negara lain atau dikira di bawah sasaran iklim mereka. Sekiranya kredit tersebut dijual, negara yang menjual akan menambah satu unit pelepasan ke rekod kebangsaannya manakala satu unit akan ditolak bagi negara yang membeli. Hal ini memastikan bahawa pemotongan pelepasan hanya dikira sekali sahaja.